הצעה לסדר-היום

מחדל הרשויות בכביש המוות (רחוב גולדה מאיר) בירושלים: ילד בן 14 נפצע בשבוע שעבר

היו"ר יחיאל חיליק בר:

אנחנו עוברים לנושא האחרון על סדר-היום, הצעה לסדר-היום: מחדל הרשויות בכביש המוות (רחוב גולדה מאיר) בירושלים: ילד בן 14 נפצע בשבוע שעבר, מס' 3678, של חבר הכנסת יגאל גואטה. מבקש להציג את ההצעה לסדר. ישיב עליה – השר כץ, אתה משיב?

שר הרווחה והשירותים החברתיים חיים כץ:

כן.

היו"ר יחיאל חיליק בר:

השר כץ ישיב בשם השר כץ. קיבלת כץ בכץ. בבקשה.

יגאל גואטה (ש"ס):

אדוני היושב-ראש, כבוד השר, חברי חברי הכנסת, אני רוצה להעלות על סדר-היום נושא באמת חשוב, שזה החיים. אנחנו מציינים היום בכנסת ישראל את יום ירושלים, אני רוצה לדבר על העיר שחוברה לה יחדיו, אבל קצת מזווית שונה, שונה וכואבת.

חדשות לבקרים אנחנו שומעים על תאונות דרכים המתרחשות בכביש בר-אילן, בשדרות גולדה מאיר בירושלים, או כפי שהוא נקרא בפי תושבי השכונה – לצערי כבר קראו לו שם חדש, ״כביש הדמים״. לצערי הרב כבר אירעו כמה תאונות קטלניות בכביש הזה. רק בשבוע שעבר נפגע נער בן 14 פגיעת ראש קשה.

מדובר בכביש שברוב שעות היממה קיימת בו תנועה ערה של כלי רכב והולכי רגל, ובמרכזו קיים נתיב תחבורה ציבורית. השילוב של כל אלו יחדיו מביא לתוצאות הקטלניות האלה.

אני רוצה להביא בפניכם נתונים מתשובה של חברת הכנסת ציפי חוטובלי, שהייתה אז סגנית שר התחבורה, על שאילתה שהגיש חבר כנסת מסיעת ש׳׳ס למשרד התחבורה בנושא: בין השנים 2008 ל-2013 אירעו בשדרות גולדה מאיר בירושלים 754 תאונות דרכים, מהן שלוש קטלניות, 41 תאונות קשות, 197 תאונות קלות ו-512 תאונות ללא נפגעים.

כן, רבותי, אלו הנתונים. כלומר בממוצע כל יומיים וחצי מתרחשת תאונת דרכים בכביש הדמים הזה. בואו נעצור רגע, חברים, ונשאל למה זה לא מזעזע אותנו. האם נחכה בסוף לעוד ידיעה על תאונה קטלנית, נוספת, ונאמר: חייבים לעשות עם זה משהו וחייבים לעשות עם זה משהו?

אנחנו יושבים פה ומגישים כל מיני הצעות חוק ופועלים בניסיון לשפר את איכות החיים, אבל מה שווה איכות החיים בלי החיים עצמם?

חברת הכנסת חוטובלי הוסיפה במענה על השאילתה ואמרה: זה מספר מחריד של תאונות דרכים, כנראה פעולות ההסברה לא מסייעות, ולכן צריך גם התערבות לשינוי התשתיות.

ובכן, חברים, האם אתם חושבים שבוצעו שינויים בתשתיות בכביש? לא בוצעו שינויים בתשתיות ולא בוצעו שינויים בהסברה. הכביש ממשיך להיות כביש שמעלה את מספר הנפגעים בתאונות דרכים משנה לשנה.

אדוני היושב-ראש, אני רוצה לקרוא מכאן לשר התחבורה ישראל כץ, שבאמת כאן המקום להודות שהוא פועל רבות לשיפור התשתיות והכבישים במדינת ישראל, שהגיע הזמן שמישהו שם במשרד התחבורה ירד לשטח וישים סוף לקטל הזה. נתיב התחבורה הציבורית מבלבל את הולכי הרגל והנהגים ומביא לתוצאות קטלניות. אני סמוך ובטוח שכוונת משרד התחבורה היא כוונה טובה, ונתיבי התחבורה הציבורית נועדו לייעל ולשפר את איכות החיים, אבל שוב, מה עם החיים עצמם? התוצאות בשטח מעידות אחרת, ומשרד התחבורה חייב לחשב מסלול מחדש ולבדוק איך אפשר להגן על חייהם של התושבים בכביש גולדה מאיר. לכן, אדוני היושב-ראש, אבקש שהנושא יעבור לדיון בוועדה הרלוונטית, אולי פנים. תודה רבה.

היו"ר יחיאל חיליק בר:

תודה, חבר הכנסת גואטה. אדוני השר ישיב.

שר הרווחה והשירותים החברתיים חיים כץ:

אדוני היושב-ראש, כנסת נכבדה, חבר הכנסת גואטה, אתה רוצה לקבל את ועדת הפנים עם התשובה או בלי התשובה?

יגאל גואטה (ש"ס):

עם התשובה.

שר הרווחה והשירותים החברתיים חיים כץ:

עם התשובה. אני מקריא את מה שנתן לי חברי שר התחבורה ישראל כץ: כביש גולדה מאיר בירושלים הוא כביש בטיפול ובאחריות עיריית ירושלים. ככלל, האחריות לכבישים העירוניים היא של הרשות המקומית, לרבות אחזקה, פיתוח ובטיחות.

עם זאת, משרד התחבורה מתקצב בכל שנה את כלל הרשויות בהשתתפות במימון פרויקטים תחבורתיים שונים, הנבחנים תחת קריטריונים של בטיחות בדרכים – תחבורה ציבורית, פיתוח ושבילי אופנים.

בכל הקשור לבטיחות בדרכים עירוניות, העיר ירושלים מטופלת זו השנה השלישית בתוכנית "טופ 34", אשר יזם משרד התחבורה; עיקר התוכנית התמקדות בטיפול בבטיחות בדרכים ברשויות אשר בשטחן מתרחשות תאונות דרכים רבות. במסגרת תוכנית זו - - - אני מחכה לך שתשב ותקשיב בסבלנות.

יגאל גואטה (ש"ס):

מקשיב לכל מילה.

שר הרווחה והשירותים החברתיים חיים כץ:

לא לא, שב, שב. במסגרת תוכנית זו, ועדת הבטיחות, שחברים בה נציגי משרד התחבורה, משטרת ישראל והרשות הלאומית לבטיחות בדרכים, יושבת עם נציגי הרשויות ומגבשים יחדיו רשימת פרויקטים בהתאם לנתוני תאונות הדרכים בעיר.

לעניין ציר גולדה מאיר משרד התחבורה תקצב את עיריית ירושלים לאורך השנים בכמה פרויקטים לאורך כל הציר האמור בכלל, וסמוך למקום המוזכר בפנייתך בפרט. סך התקצוב עבור הפרויקטים בציר בשנים 2012 עד 2015 הוא כ-3.7 מיליון ש"ח, בפירוט שלהלן:

בשנת 2012 תקצב משרד התחבורה סך 350,000 ש"ח לטובת רמזור בצומת אורי צבי גרינברג – שדרות גולדה מאיר. בשנת 2013 תקצב משרד התחבורה סך כמיליון וחצי לטובת פנסי תחבורה ציבורית מועדפת בתוואי גולדה מאיר ודרך חברון, וכן סך כמיליון ש"ח לתיקון רמזור גולדה מאיר – קריית המדע. בשנת 2014 תקצב משרד התחבורה סך 90,000 ש"ח לתכנון הסדרי בטיחות בצומת שדרות גולדה מאיר – שיבת ציון ואסירי ציון; סך 200,000 ש"ח לתכנון צומת שדרות גולדה מאיר – המשורר אצ"ג – מינץ ותכנון צומת הרי טרומן – שדרות גולדה מאיר. סך 225 מיליון ש"ח לטובת ביצוע – וכן הלאה וכן הלאה.

נוסף על זאת, בתוכנית העבודה לשנת 2016, אשר גובשה זה מכבר, נכללים פרויקטים נוספים בציר גולדה מאיר, לרבות תכנון הסדרה בטיחותית של מקום התאונה המצוין בפנייתך. תוכנית זו נמצאת בהליך אישור כמקובל.

הכביש המדובר עובר בשכונה המתאפיינת באוכלוסייה חרדית, ובהתאם, הרשות הלאומית לבטיחות בדרכים יוזמת מבצע פעולות הסברה שוטפות לאוכלוסייה החרדית. פעולות אלה כוללות – עכשיו, לא ידעתי שזה באוכלוסייה החרדית – אני צריך לספר לך מה קורה בבני-ברק? כשיש השגחה עליונה, אין השגחה תחתונה. הם מאמינים בלמעלה ולא מסתכלים בלמטה. שיסתכלו קצת על הכביש כשהם עוברים. זכות מקבלים – זכות מקבלים, לא לוקחים.

יגאל גואטה (ש"ס):

- - -

שר הרווחה והשירותים החברתיים חיים כץ:

הם לוקחים את הזכויות, הם עוברים בכל הכבישים - - -

יגאל גואטה (ש"ס):

- - - מכוניות שם נתקעות באוטובוסים.

שר הרווחה והשירותים החברתיים חיים כץ:

תקשיב, אני גרתי שם, הם עוברים בכביש - -

יגאל גואטה (ש"ס):

- - -

שר הרווחה והשירותים החברתיים חיים כץ:

- - הם עוברים בכביש כאילו אין אלוהים. בעיר הכי חרדית, איפה שיש אכבר אלוהים, הם עוברים כאילו אין. הם לא מסתכלים, הם לא בודקים, כמה כסף שנשקיע.

יגאל גואטה (ש"ס):

רוב התאונות שם זה רכבים - - -

שר הרווחה והשירותים החברתיים חיים כץ:

אתם תיתנו להם חינוך, כמו של כל ילד, שעובר את הכביש מסתכל לשמאל ולימין לפני שהוא עובר – הם לא מחונכים לחצות כבישים. נשקיע, צריך להשקיע.

יגאל גואטה (ש"ס):

אולי תשקיע בהם בחינוך.

שר הרווחה והשירותים החברתיים חיים כץ:

צריך להשקיע בחינוך, ברמזורים, לתת להם לימודי ליבה, לא רק כוללים, וגם איך חוצים כביש; ואם הם ידעו איך חוצים כביש, אולי נוכל להשקיע פחות.

יגאל גואטה (ש"ס):

אז למה זה לא קורה בבני-ברק, אם זו הבעיה?

שר הרווחה והשירותים החברתיים חיים כץ:

לא, זה קורה גם בבני-ברק.

יגאל גואטה (ש"ס):

- - -

שר הרווחה והשירותים החברתיים חיים כץ:

זה קורה גם בבני-ברק, לצערי.

יגאל גואטה (ש"ס):

לא לא, זה לא קורה.

שר הרווחה והשירותים החברתיים חיים כץ:

לצערי.

יגאל גואטה (ש"ס):

לא 750 תאונות במקום אחד.

שר הרווחה והשירותים החברתיים חיים כץ:

שם כנראה חרדים יותר גדולים...

יגאל גואטה (ש"ס):

לא לא, ברצינות. הכביש הזה שם בעייתי, זה לא לעניין - - -

שר הרווחה והשירותים החברתיים חיים כץ:

אוקיי, בכל אופן, במסגרת הקטע של משרד התחבורה, הוא באמת קורא להסברה לקהילה במסגרת אירועים שנעשו במינהלים הקהילתיים.

יגאל גואטה (ש"ס):

כבר אז המשרד ענה שהסברה לא עוזרת.

שר הרווחה והשירותים החברתיים חיים כץ:

הצבת שלטי הכוונה – עכשיו הם יציבו שלטי הכוונה באותיות גדולות – לחציה בטוחה בסביבת מסלול התחבורה בציר – שלטים המזהירים הולכי רגל מפני תנועת כלי רכב משני כיווני המסלול. אתה רואה, לא קראתי מה שהוא אומר, אבל כיוונתי לדעת גדולים.

כמו כן, בתחילת שנת 2016 הפיצה הרשות ערכות הדרכה והסברה ל-53,000 בתי-אב בשכונות החרדיות במטרה לצמצם את היפגעות האוכלוסייה, בעיקר היפגעות ילדים.

עם זה, אתה ביקשת להעביר את זה לדיון בוועדת הפנים, ואני מסכים להעביר ותומך בהעברה לוועדת הפנים. נראה לי שיהיה לנו היום רוב מוחלט, פה-אחד.

היו"ר יחיאל חיליק בר:

אם אני מתנגד, יש תיקו.

שר הרווחה והשירותים החברתיים חיים כץ:

אבל איך שאני מכיר אותך, אתה תומך.

היו"ר יחיאל חיליק בר:

אני אתמוך. אתה מציע ועדת הפנים.

יגאל גואטה (ש"ס):

אתה רוצה לחכות לראות איזה ועדות חדשות יש, אולי נביא לשם?

היו"ר יחיאל חיליק בר:

כן, האמת שיש לכם רוב – שתיים–אחד. הנוכחות פה בהחלט בשיאה... אם כן, יש הסכמה על ועדת הפנים.

שר הרווחה והשירותים החברתיים חיים כץ:

אתה רואה, יש שיתוף פעולה אופוזיציה–קואליציה.

היו"ר יחיאל חיליק בר:

בוודאי, בוודאי, בנושאים חשובים כן. מי בעד? מי נגד להעביר את ההצעה לסדר-היום לוועדת הפנים של הכנסת? נא להצביע. כולם, נא להצביע, יש מישהו שלא הצביע? יש מישהו שרוצה להצביע ולא נמצא פה?

שר הרווחה והשירותים החברתיים חיים כץ:

תעשה שמית, תעשה שמית.

היו"ר יחיאל חיליק בר:

אני דורש הצבעה שמית...

הצבעה מס' 16

בעד ההצעה להעביר את הנושא לוועדה – 3

נגד – אין

נמנעים – אין

ההצעה להעביר את הנושא לוועדת הפנים והגנת הסביבה נתקבלה.